3,068 sijil halal ditarik balik
Kuala Lumpur: Sejumlah 3,068 Sijil Pengesahan Halal Malaysia (SPHM) sudah ditarik balik Jabatan Kemajuan Islam Malaysia (Jakim) setakat semalam, atas pelbagai faktor ketidakpatuhan terhadap keperluan dan piawaian pensijilan halal Malaysia. Antara sebab penarikan itu ialah, berlaku kesalahan serius dalam memenuhi piawaian syariah atau teknikal di premis yang dipersijilkan halal dan lain-lain seperti mana yang dinyatakan dalam Klausa 32 MPPHM 2020. Ia menunjukkan pemantauan berterusan terhadap SPHM giat digerakkan pihak berkuasa berwibawa pensijilan halal Malaysia iaitu Jakim serta pihak berkuasa di negeri-negeri. Ia dilihat satu langkah ini penting untuk mengekalkan keyakinan pengguna terhadap integriti perkhidmatan dan produk halal serta memperkukuhkan kedudukan Malaysia sebagai peneraju dalam industri halal global. Pengarah Bahagian Pengurusan Halal Jakim Muhyidin Aziz@Saari berkata, pihaknya mahupun Majlis atau Jabatan Agama Islam Negeri-negeri sentiasa mengadakan pemantauan berkala serta berjadual mahu pun pelaksanaan penguatkuasaan berterusan dipergiatkan bagi menangani sebarang isu salah guna logo halal dan penipuan terhadap perbahasan halal. Katanya, maklumat juga sering diperoleh daripada aduan serta proactive enforcement ketika menguatkuasakan undang-undang yang berkaitan dengannya. "Terdapat tiga jenis ketidakakuran yang sering kali kita temui yang membolehkan sijil halal ditarik atau digantung semasa pemantauan dijalankan. "SPHM boleh digantung dan boleh dinaikkan kepada status ditarik balik jika pemegang gagal melaksanakan tindakan pembetulan dalam tempoh diarahkan, ini contoh ketidakakuran kecil dan keputusan penarikan sijil boleh dibuat bergantung kepada keputusan Panel Pengesahan Halal Malaysia kerana ini menunjukkan mereka tiada komitmen sebagai pemegang SPHM."Sekiranya pihak industri melakukan ketidakakuran besar, SPHM juga boleh ditarik balik dan bagi ketidakakuran serius, SPHM ditarik balik serta merta semasa pemantauan dijalankan," katanya. Walau bagaimanapun, pada masa ini, katanya, hasil pemantauan dan penguatkusaan berterusan membawa kepada pematuhan piawaian pensijilan halal semakin meningkat dan ia menunjukkan keseriusan pihak industri dan kesedaran mengenai isu halal di negara ini.Ada yang guna sijil halal palsu kaburi mata pelanggan